Adonis
        
         (forfatter)
Store norske leksikon,Språk og litteratur,Litteratur i verden,Asias litteratur,Syrias litteratur
Adonis er en arabisk lyriker og tidligere professor i arabisk litteratur. Han er mest kjent for diktsyklusen Mihyars sanger som regnes som et høydepunkt i nyere arabisk poesi.
Biografi Etter studier i Paris (1960–1961), Damaskus og Beirut (filosofi) tok han doktorgraden i Beirut med en berømt avhandling om Al-Thabit wa al-mutahawwil (Det statiske og det dynamiske i arabisk kultur, 1973). Fra 1970 til 1985 var han professor i arabisk litteratur ved Det libanesiske universitetet i Beirut.  Han har spilt en fremtredende rolle i arabisk kulturliv som redaktør av poesitidsskriftet Shi'r (Poesi, 1957–) og siden Mawaqif (Standpunkter, 1968–) i Beirut. Siden 1985 har han bodd i eksil i hans tidligere studieby Paris der han også hadde vært gjesteforeleser i 1980–1981. Forfatterskap I sin diktning er Adonis en utpreget modernist; han er bevisst påvirket av særlig de franske surrealister, men hans lyrikk har referanser til myter og symboler fra Midtøstens mangfoldige kulturer gjennom årtusener. Særlig i tidligere år var han opptatt av å finne en måte å integrere den klassisk-arabiske arven i moderne dikt på. Deretter spilte han en hovedrolle i utvikling av frie vers i arabisk poesi. Adonis er også en betydelig litteraturteoretiker. Hans mest kjente verk, diktsyklusen Mihyars sanger (originaltittel Aghānī Mihyār al-Dimashqī; norsk gjendiktning og fyldig innledning ved Halvor Roll 1985) fra 1961, regnes som et høydepunkt i nyere arabisk poesi, og i modernistisk poesi overhodet. Adonis fikk 2007 Bjørnsonprisen fra Det norske akademi for litteratur og ytringsfrihet. I 2011 mottok han den prestisjetunge Goethe-prisen. Adonis nevnes gjerne som kandidat til Nobelprisen i litteratur. Norske utgaver Mihyars sanger (1961), gjendiktet av Halvor Roll (Gyldendal 1985)  Vold og islam: samtaler med Houria Abdelouahed (2016; originaltittel Violence et islam, 2015) Les mer i Store norske leksikon arabisk litteratur Syrias litteratur Eksterne lenker Adonis: Most Daring and Provocative Arab Poet på insidearabia.com Forfatterportrett på poetryfoundation.org  Intervju med Adonis i The Guardian (2012)  Intervju med Adonis på qantara.de (engelsk, 2011) Adonis' bøker i Open Library Adonis på norsk: bøker i Nasjonalbiblioteket Litteratur Adonis: En tid mellan askan och rosorna, 2001 (inneholder biografi, bibliografi), isbn 91-88992-47-0, Finn boken  Meisami, Julie Scott & Paul Starkey, redaktører: Encyclopedia of Arabic literature, bind 1, 1998